1999/205/EY: Komission päätös, tehty 26 päivänä helmikuuta 1999, ekologisista arviointiperusteista yhteisön ympäristömerkin myöntämiseksi henkilökohtaisille tietokoneille (tiedoksiannettu numerolla K(1999) 425) (ETA:n kannalta merkityksellinen teksti)



Virallinen lehti nro L 070 , 17/03/1999 s. 0046 - 0048



KOMISSION PÄÄTÖS, tehty 26 päivänä helmikuuta 1999, ekologisista arviointiperusteista yhteisön ympäristömerkin myöntämiseksi henkilökohtaisille tietokoneille (tiedoksiannettu numerolla K(1999) 425) (ETA:n kannalta merkityksellinen teksti) (1999/205/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön ekotuotemerkin myöntämisjärjestelmästä 23 päivänä maaliskuuta 1992 annetun neuvoston asetuksen (ETY) N:o 880/92 (1), ja erityisesti sen 5 artiklan 1 kohdan toisen alakohdan, sekä katsoo, että asetuksen (ETY) N:o 880/92 5 artiklan 1 kohdan ensimmäisessä alakohdassa säädetään, että yhteisön ekotuotemerkin myöntämisehdot määritellään tuoteryhmittäin, asetuksen (ETY) N:o 880/92 10 artiklan 2 kohdassa säädetään, että tuotteen ympäristövaikutukset on arvioitava tuoteryhmäkohtaisten erityisperusteiden pohjalta, yhteisö neuvottelee parhaillaan Yhdysvaltojen "Energy Star" -ohjelmaan perustuvien energiamerkintöjen yhteensovittamista koskevasta sopimuksesta, arviointiperusteita on aiheellista tarkistaa kahden vuoden kuluessa energiankulutusta koskevien vaatimusten mukauttamiseksi tekniikan ja markkinoiden kehitykseen sekä edellä mainittua "Energy Star" -ohjelmaa vastaaviksi, komissio on asetuksen (ETY) N:o 880/92 6 artiklan mukaisesti kuullut tärkeimpiä etujärjestöjä neuvoa-antavassa foorumissa, ja tässä päätöksessä vahvistetut toimenpiteet ovat asetuksen (ETY) N:o 880/92 7 artiklalla perustetun komitean antaman lausunnon mukaiset, ON TEHNYT TÄMÄN PÄÄTÖKSEN: 1 artikla Tuoteryhmällä "henkilökohtaiset tietokoneet" (jäljempänä "tuoteryhmä") tarkoitetaan seuraavia tuotteita: "yleisesti myynnissä olevat kiinteästi sijoitettavat tietokoneet, joihin kuuluu näyttö, järjestelmäyksikkö sekä näppäimistö." 2 artikla Tuoteryhmän ympäristövaikutukset ja käyttökelpoisuus arvioidaan liitteessä esitettyjen erityisten ekologisten arviointiperusteiden pohjalta. 3 artikla Tuoteryhmän määritelmä ja tuoteryhmää koskevat ekologiset arviointiperusteet ovat voimassa kahden vuoden ajan perusteiden hyväksymistä seuraavan kuukauden ensimmäisestä päivästä alkaen. Jos ennen tämän ajanjakson päättymistä ei ole annettu tarkistettuja ekologisia arviointiperusteita, perusteiden voimassaoloa jatketaan vuodella. 4 artikla Tälle tuoteryhmälle annetaan hallinnollisia tarkoituksia varten tunnusnumero "013". 5 artikla Tämä päätös on osoitettu kaikille jäsenvaltioille. Tehty Brysselissä 26 päivänä helmikuuta 1999. Komission puolesta Ritt BJERREGAARD Komission jäsen (1) EYVL L 99, 11.4.1992, s. 1 LIITE YLEISET PERIAATTEET Saadakseen ympäristömerkin henkilökohtaisen tietokoneen on oltava tässä liitteessä esitettyjen arviointiperusteiden mukainen. Perusteiden avulla pyritään: - vähentämään energian käytöstä ympäristölle aiheutuvia vahinkoja tai vaaroja (ilmaston lämpeneminen, happamoituminen, uusiutumattomien luonnonvarojen ehtyminen) supistamalla energiankulutusta, - vähentämään luonnonvarojen käytöstä ympäristölle aiheutuvia vahinkoja parantamalla tietokoneen päivitettävyyttä, kierrätettävyyttä sekä ylläpidettävyyttä. Arviointiperusteilla edistetään myös parhaiden käytänteiden soveltamista ja lisätään kuluttajien ympäristötietoisuutta. Lisäksi merkitsemällä muovikomponentit edistetään niiden kierrätystä. ENSISIJAISET ARVIOINTIPERUSTEET 1. Energiansäästö: näyttö Näytön virrankulutus saa olla torkkutilassa (sleep mode) enintään 10 wattia. Näytön virrankulutus saa olla lepotilassa (deep-sleep mode) enintään 3 wattia. Oletusasetuksena on oltava, että ollessaan käyttämättömänä näyttö siirtyy käyttötilasta torkkutilaan ja torkkutilasta lepotilaan enintään 30 minuutin kuluessa. Valmistajan on kytkettävä tämä ominaisuus päälle, mutta käyttäjä voi kytkeä sen pois. 2. Energiansäästö: ohjausyksikkö Ohjausyksikön virrankulutus saa olla torkkutilassa enintään 27 wattia. Tämä koskee ohjausyksikköä silloin, kun se ei ole verkkokäytössä, vaan toimii itsenäisesti. Oletusasetuksena on oltava, että ollessaan käyttämättömänä ohjausyksikkö siirtyy käyttötilasta torkkutilaan enintään 30 minuutin kuluessa. Valmistajan on kytkettävä tämä ominaisuus päälle, mutta käyttäjä voi kytkeä sen pois. Laitteen ollessa kytkettynä päältä virrankulutus saa olla enintään 5 wattia. 3. Käyttöiän pidentäminen Valmistajan on annettava takuu siitä, että järjestelmäyksikkö ja näppäimistö toimivat vähintään kolme vuotta ja näyttö vähintään vuoden. Tämä takuu on voimassa siitä päivästä lähtien, jona laite toimitetaan asiakkaalle. Yhteensopivien varaosien saatavuus sekä laitteen huolto on taattava viideksi vuodeksi lähetyspäivästä lähtien. Lisäksi henkilökohtaisen tietokoneen on täytettävä seuraavat vaatimukset: 1) Järjestelmäyksikön on oltava rakenteeltaan modulaarinen siten, että komponentit ovat helposti käsillä. 2) Järjestelmäyksikköön on komponenttien vaihdon helpottamiseksi voitava päästä käsiksi yleisesti saatavissa olevilla työkaluilla. 3) Laitteen on oltava päivitettävissä ainakin prosessorin, grafiikkakortin, RAM-muistin, kiintolevyn sekä laitteessa mahdollisesti olevan CD-ROM-aseman osalta. 4) Laitteessa on oltava yksi tai useampia tyhjiä kiinnityspaikkoja. PARHAIDEN KÄYTÄNTEIDEN ARVIOINTIPERUSTEET 4. Takaisinotto ja kierrätys Valmistajan on taattava henkilökohtaisen tietokoneen sekä korvattujen komponenttien takaisinotto, lukuun ottamatta käytössä (esimerkiksi lääketieteellisissä tai ydinenergiasovelluksissa) saastuneita laitteita. Lisäksi henkilökohtaisen tietokoneen on täytettävä seuraavat vaatimukset: 1) Yhden koulutetun henkilön on kyettävä yksin purkamaan järjestelmäyksikkö. 2) Valmistajan on tarkistettava järjestelmäyksikön purettavuus ja annettava purkamista koskeva seloste. Selosteesta on muun muassa käytävä ilmi, että liitokset ovat: - helposti löydettävissä ja käsillä - mahdollisimman standardoituja - käsiteltävissä yleistyökaluilla. 3) Yhteensopimattomien ja vaarallisten materiaalien on oltava erotettavissa erilleen. 4) Kotelon ja rungon muovi- ja metallimateriaaleista 90 prosenttia on oltava kierrätettäviä. 5) Jos laitteessa vaaditaan merkintöjä, niiden on oltava helposti irrotettavissa tai kiinteästi tehtyjä. 6) Muoviosat: a) eivät saa sisältää valmistajan lisäämää lyijyä tai kadmiumia; b) voivat koostua yhdestä polymeeristä tai yhteensopivista polymeereista lukuun ottamatta koteloa, joka saa koostua enintään kahdesta erotettavissa olevasta polymeerityypistä; c) eivät saa sisältää metallia, joka ei ole erotettavissa. 7) Yli 25 gramman painoiset muoviosat: a) eivät saa sisältää palamista ehkäiseviä aineita, jotka sisältävät orgaanisesti sidottua bromia tai klooria; b) on varustettava ISO 11469 -standardin mukaisella pysyvällä materiaalimerkinnällä. Tämä vaatimus ei kuitenkaan koske ekstrudoituja muovimateriaaleja. 5. Käyttöohjeet Henkilökohtaisen tietokoneen ostajalle on annettava käyttöopas, jossa annetaan ohjeet ympäristöä säästävästä käytöstä ja erityisesti: 1) suositukset virrankulutusta vähentävien ominaisuuksien käytöstä sekä tieto siitä, että näiden ominaisuuksien kytkeminen pois päältä saattaa lisätä energiankulutusta ja samalla käyttökustannuksia; 2) tiedot järjestelmäyksikön ja näytön enimmäis- ja vähimmäisvirrankulutuksesta käytön aikana, torkkutilassa, lepotilassa ja laitteen ollessa kytkettynä päältä sekä tieto siitä, että energiankulutus voidaan välttää kokonaan irrottamalla laite sähköverkosta tai kytkemällä pistorasia pois päältä; 3) tiedot takuusta ja varaosien saatavuudesta; 4) ohjeet siitä, miten järjestelmäyksikköön pääsee käsiksi ja miten komponentteja, erityisesti prosessori, grafiikkakortti, RAM-muisti, kiintolevy sekä laitteessa mahdollisesti oleva CD-ROM-asema, voidaan vaihtaa; 5) tiedot niistä henkilökohtaisen tietokoneen osista ja materiaaleista, jotka voidaan käyttää uudelleen ja/tai kierrättää; 6) tiedot siitä, miten kuluttaja voi hyödyntää valmistajan takaisinottotakuuta. 6. Ympäristöilmoitus Tuotteeseen on liitettävä ympäristöilmoitus, jonka on oltava käyttäjän saatavilla. Tämän asiakirjan on oltava ECMAn teknisessä raportissa 70, "Product-related environmental attributes", esitettyjen suositusten mukainen. TESTAUS 7. Testauslaboratoriot Jos testausta vaaditaan, laitteet testataan ympäristömerkin hakijan kustannuksella laboratorioissa, jotka täyttävät EN 45001 -standardissa esitetyt yleiset vaatimukset. KULUTTAJILLE ANNETTAVAT TIEDOT Seuraavan tekstin on oltava selvästi kuluttajien nähtävissä (mahdollisuuksien mukaan ympäristömerkin vieressä): - Tuotteelle on myönnetty Euroopan unionin ympäristömerkki, koska tuote käyttää energiaa tehokkaasti ja koska sen suunnittelussa on pyritty siihen, että tuote voidaan päivittää ja kierrättää sekä hävittää ympäristöä säästävällä tavalla. - Käyttöohjeessa on lisätietoja ympäristövaikutusten vähentämisestä.